TEAM universitetini tashkil etish toʻgʻrisida
(resolution, 2022-04-05)

Oʻzbekiston Respublikasi Prezidentining 2019-yil 8-oktabrdagi PF-5847-son Farmoni bilan tasdiqlangan Oʻzbekiston Respublikasi oliy taʼlim tizimini 2030-yilgacha rivojlantirish konsepsiyasi, shuningdek, ilgʻor jahon taʼlim standartlariga muvofiq oliy maʼlumotli yuqori malakali mutaxassislar tayyorlashni tashkil etish, yoshlarning, ayniqsa, mamlakat mintaqalaridagi yoshlarning salohiyatini roʻyobga chiqarish va undan samarali foydalanish uchun shart-sharoitlar yaratish hamda Oʻzbekiston Respublikasining oliy taʼlim sohasidagi xalqaro hamkorligini yanada kengaytirish maqsadida Vazirlar Mahkamasi qaror qiladi: 1. Oʻzbekiston Respublikasi Vazirlar Mahkamasi huzuridagi Taʼlim sifatini nazorat qilish davlat inspeksiyasi, Oliy va oʻrta maxsus taʼlim vazirligi hamda “TEAM University” masʼuliyati cheklangan jamiyatining TEAM universitetini (keyingi oʻrinlarda Universitet deb ataladi) tashkil etish toʻgʻrisidagi taklifiga rozilik berilsin. 2. Quyidagilar Universitetning asosiy vazifalari va faoliyat yoʻnalishlari etib belgilanishi inobatga olinsin: respublika iqtisodiyoti real sektorining ehtiyojini hisobga olgan holda, tadbirkorlik va boshqaruv, shuningdek, boshqa sohalarda yuqori malakali oliy maʼlumotli kadrlarni tayyorlash; yuqori malakali mutaxassislarni, shu jumladan, xorijiy mutaxassislarni, shuningdek, xorijda faoliyat yuritayotgan vatandoshlarimizni jalb etgan holda yetakchi xorijiy oliy taʼlim va ilmiy-tadqiqot muassasalari bilan keng hamkorlikni amalga oshirish; respublika va xorijiy davlatlar kadrlarining malakasini oshirish, ilgʻor xorijiy ilmiy-tadqiqot muassasalari bilan hamkorlik qilish asosida tajriba almashish dasturlarini amalga oshirish; taʼlim jarayoniga zamonaviy pedagogik va axborot-kommunikatsiya texnologiyalarini joriy etish; ilmiy-tadqiqot faoliyatini amalga oshirish. 3. Belgilab qoʻyilsinki: Universitet “TEAM University” masʼuliyati cheklangan jamiyati muassisligidagi (keyingi oʻrinlarda muassis deb ataladi) ustav fondida (ustav kapitalida) davlat ulushi boʻlmagan nodavlat oliy taʼlim tashkiloti hisoblanadi; Universitetda oʻquv-metodik rahbarlik va taʼlim jarayonining olib borilishi tuziladigan bitimlar asosida yetakchi xorijiy oliy taʼlim muassasalari (keyingi oʻrinlarda xorijiy hamkorlar deb ataladi) bilan birgalikda taʼminlanadi; Universitetda taʼlim jarayoni Universitet tomonidan tasdiqlanadigan va xorijiy hamkorlarning oʻquv rejalari va dasturlariga muvofiq ingliz, oʻzbek tillarida va boshqa tillarda tashkil etiladi; Universitetda taʼlim faoliyati Vazirlar Mahkamasi huzuridagi Taʼlim sifatini nazorat qilish davlat inspeksiyasi tomonidan belgilangan tartibda litsenziya berilganidan soʻng, 2020/2021 oʻquv yilidan boshlanadi; Universitet bitiruvchilariga Oʻzbekiston Respublikasida oliy maʼlumot toʻgʻrisidagi hujjat sifatida eʼtirof etiladigan belgilangan namunadagi diplom beriladi; Universitetga abituriyentlarni qabul qilish va bitiruvchilarni attestatsiyadan oʻtkazish tartibi va qoidalari Universitet tomonidan xorijiy hamkorlar bilan kelishgan holda belgilanadi; Universitetda taʼlim raqamli texnologiyalar, masofaviy taʼlim xizmatlari, vebinarlar, onlayn-oʻqitish, “blended learning” va boshqa zamonaviy taʼlim texnologiyalaridan foydalangan holda kunduzgi, sirtqi va kechki taʼlim shaklida amalga oshiriladi; Universitetda taʼlim olish toʻlov-kontrakt asosida, shuningdek yuridik shaxslar — potensial ish beruvchilar tomonidan taqdim etiladigan taʼlim grantlari, shuningdek, yoshlarni oʻqitish uchun ajratiladigan yuridik va jismoniy shaxslarning homiylik xayriyalari hamda qonunchilik hujjatlarida taqiqlanmagan boshqa manbalar hisobiga amalga oshiriladi; bakalavriat taʼlim yoʻnalishlari va magistratura mutaxassisliklariga qabul parametrlari hamda toʻlov-kontrakt miqdori ijtimoiy-iqtisodiy sohadagi yuqori malakali mutaxassislarga boʻlgan ehtiyojdan kelib chiqqan holda Universitet tomonidan belgilanadi. 4. Quyidagilar: muassis Universitetda oʻquv-uslubiy va ilmiy yoʻnalishda taʼlim jarayonini tashkil etishga koʻmaklashish boʻyicha Times Higher Education va Quacquarelli Symonds kabi yetakchi reyting agentliklarining TOP-1000 reytingiga kiradigan dunyoning yetakchi universitetlari bilan bitim tuzishi; muassis tomonidan Universitetni rivojlantirish rejalariga muvofiq, respublikaning boshqa viloyatlarida masʼuliyati cheklangan jamiyat shaklidagi Universitetning filiallari tashkil etilishi mumkinligi maʼlumot uchun qabul qilinsin. 5. Universitet Toshkent shahar, Yashnobod tumani, Temur Malik koʻchasi, 146-uy manzilida joylashtirilsin. 6. Universitetga kadrlarga boʻlgan talab va ehtiyojni hamda respublikaning ijtimoiy-iqtisodiy rivojlanish istiqbollarini inobatga olgan holda mustaqil ravishda va xorijiy sheriklar bilan hamkorlikda yangi bakalavriat yoʻnalishlari va magistratura mutaxassisliklarini ochishga ruxsat berilsin. 7. Belgilab qoʻyilsinki, Universitetning joriy faoliyatini moliyalashtirish, uning bino va inshootlarini qurish, rekonstruksiya qilish va kapital taʼmirlash, shuningdek, zarur oʻquv va laboratoriya asbob-uskunalari, mebel, kompyuter texnikasi, oʻquv va metodik adabiyotlar hamda boshqa moddiy-texnik vositalar bilan taʼminlash: muassis mablagʻlari; toʻlov-kontrakt asosida talabalarni oʻqitishdan tushadigan mablagʻlar; Universitet tomonidan shartnoma asosida xizmatlar koʻrsatishda tushadigan mablagʻlar; jismoniy va yuridik shaxslarning homiylik xayriyalari; xalqaro moliya institutlari va xorijiy tashkilotlar, shu jumladan, xorijiy hamkorlarning mablagʻlari; qonunchilik hujjatlari bilan taqiqlanmagan boshqa manbalar hisobiga amalga oshiriladi. 8. Oʻzbekiston Respublikasi Tashqi ishlar vazirligi Universitet buyurtmanomasiga koʻra mazkur qarorni amalga oshirish doirasida jalb etiladigan xorijlik professor-oʻqituvchilar va maʼmuriy xodimlarga, shuningdek, ularning oila aʼzolariga kirish vizalari konsullik yigʻimlari va haqiqiy xarajatlarning oʻrnini qoplash hisobidan yigʻimlar undirilmasdan belgilangan tartibda rasmiylashtirilishini taʼminlasin. 9. Oʻzbekiston Respublikasi Ichki ishlar vazirligi Universitet buyurtmanomasiga koʻra mazkur qarorni amalga oshirish doirasida jalb etiladigan xorijlik professor-oʻqituvchilar va maʼmuriy xodimlarga, shuningdek, ularning oila aʼzolariga belgilangan tartibda koʻp martalik vizalar berilishi va muddati uzaytirilishini hamda Oʻzbekiston Respublikasida yashash joyida vaqtincha propiska qilinishi va muddati uzaytirilishini taʼminlasin. 10. Mazkur qarorning bajarilishini nazorat qilish Oʻzbekiston Respublikasi Bosh vazirining oʻrinbosari — Turizmni rivojlantirish davlat qoʻmitasi raisi A.A. Abduxakimov, Vazirlar Mahkamasi huzuridagi Taʼlim sifatini nazorat qilish davlat inspeksiyasi boshligʻi U.N. Tashkenbayev zimmasiga hamda Vazirlar Mahkamasining Taʼlim va sogʻliqni saqlash masalalari kotibiyatiga yuklansin.